Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1098/2007 tat-18 ta’ Settembru 2007 li jistabbilixxi pjan pluriennali għall-istokkijiet tal-merluzz fil-Baħar Baltiku u s-sajd li jisfrutta dawk l-istokkijiet. /* COM/2012/0155 final - 2012/0077 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA KUNTEST TAL-PROPOSTA L-għan ta' din il-proposta huwa li temenda r-Regolament tal-Kunsill (KE) Nru 1098/2007 tat-18 ta’ Settembru 2007 li jistabbilixxi pjan pluriennali għall-istokkijiet tal-merluzz fil-Baħar Baltiku u s-sajd li jisfrutta dawk l-istokkijiet ("il-pjan"). Dan l-att kien ġie adottat qabel id-dħul fis-seħħ tat-Trattat dwar il-Funzjonament tal-Unjoni Ewropea (TFUE). Bħala l-għan prinċipali tiegħu, il-pjan għandu jiżgura li l-istokkijiet tal-merluzz tal-Baltiku jkunu jistgħu jiġu sfruttati skont kundizzjonijiet ekonomiċi, ambjentali u soċjali sostenibbli. Sabiex jintlaħaq dan l-għan, il-pjan qed jistabbilixxi regoli għall-istabbiliment tal-opportunitajiet annwali tas-sajd għal dan l-istokk f'termini ta' qabda totali permessibbli u sforz tas-sajd. Dawn ir-regoli jużaw ċerti parametri tekniċi, li b'referenza għalihom l-istokk jista' jiġi kkunsidrat li jinsab fi stat ta' konservazzjoni aħjar jew agħar, u għalhekk eqreb jew ’il bogħod mill-għan tal-pjan. Dawn il-parametri huma bbażati fuq ix-xjenza u mhumiex għażla politika. Ix-xjenza tista' tevolvi u titjieb, u l-pjan irid ikollu d-dispożizzjonijiet meħtieġa biex jiġi żgurat li jibqa' aġġornat mal-aqwa xjenza disponibbli. Barra minn hekk, l-Artikolu 27 tar-Regolament jistipula li jekk il-parir xjentifiku jindika li r-rati ta' mortalità mis-sajd mhumiex skont l-għanijiet tal-pjan, il-Kunsill, permezz ta' maġġoranza kkwalifikata, għandu jirrevedi r-rati ta' mortalità biex jiżgura li l-pjan jista’ jilħaq l-għanijiet tal-ġestjoni tiegħu. Għalhekk, it-test attwali jagħti s-setgħa lill-Kunsill biex jemenda dawn l-elementi mhux essenzjali tal-pjan. Din il-proċedura tat-teħid tad-deċiżjonijiet ma għadhiex possibbli aktar skont it-TFUE. Bl-istess mod, l-Artikolu 26 jipprevedi għall-modifika mill-Kunsill ta' ċerti elementi mhux essenzjali tal-pjan biex jiġi żgurat li jintlaħqu l-għanijiet. L-Artikolu 290 tat-TFUE jippovdi li att leġiżlattiv jista' jiddelega lill-Kummissjoni s-setgħa li tadotta atti mhux leġiżlattivi ta' applikazzjoni ġenerali sabiex tissupplimenta jew temenda ċerti elementi mhux essenzjali tal-att leġiżlattiv. B'konsegwenza, il-proċedura tat-teħid tad-deċiżjonijiet ipprovduta fl-Artikoli 26 u 27 tar-Regolament għandha tinbidel f’sistema ta’ setgħat delegati biex ikunu eżerċitati mill-Kummissjoni taħt il-kundizzjonijiet stabbiliti fil-pjan innifsu. Għalhekk, il-pjan għandu jiġi emendat skont dan. Il-pjan jeħtieġ evalwazzjoni tal-impatt tal-miżuri ta’ ġestjoni fuq l-istokkijiet ikkonċernati u fuq is-sajd ikkonċernat. L-iskeda taż-żmien stabbilita fir-Regolament fis-seħħ la hija fattibbli u lanqas effiċjenti. Dan ir-rekwiżit għandu diffikultajiet konsiderevoli minħabba d-disponibbiltà limitata ta’ dejta rilevanti sabiex titwettaq valutazzjoni xierqa. Skont il-parir xjentifiku, mhux possibbli li ssir evalwazzjoni sħiħa tal-prestazzjoni ta' 3 snin tal-pjan qabel ma jkunu għaddew 5 snin mill-bidu tal-pjan. Konsegwentement, l-iskeda taż-żmien għall-evalwazzjoni tal-pjan għandha tiġi modifikata. Is-setgħat ta' implimentazzjoni għandhom jingħataw lill-Kummissjoni biex tikkonferma jekk il-kundizzjonijiet stabbiliti fl-Artikolu 29 ta’ dan ir-Regolament humiex issodisfati u, konsegwentement jekk id-dispożizzjonijiet rilevanti japplikawx fis-subdiviżjonijiet ikkonċernati. Barra minn hekk, il-Kummissjoni u l-Istati Membri ffirmaw bil-għan li jintlaħaq rendiment massimu sostenibbli (MSY) għall-istokkijiet eżawriti sa mhux iktar tard mill-2015, imma mhuwiex indikat bħala għan tal-pjan. Biex tiġi evitata kwalunkwe ambigwità fil-pjan, għandha tiġi inkluża referenza għar-rendiment massimu sostenibbli. L-Artikoli 5 u 8 għandhom jiġu emendati skont dan biex jiċċaraw li l-proċedura inkwistjoni hija dik ipprovduta bit-Trattat. Din l-emenda hija mmirata primarjament għal bidliet li jippermettu li dan il-pjan jaħdem b'mod effiċjenti fil-qafas il-ġdid tad-Deċiżjoni stabbilit bit-Trattat ta' Lisbona. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Mhux applikabbli 3. ELEMENTI LEGALI TAL-PROPOSTA • Sommarju tal-azzjoni proposta L-azzjoni legali ewlenija hija li jiġu identifiki s-setgħat mogħtija lill-Kummissjoni fir-Regolament tal-Kunsill (KE) Nru 1098/2007 u li dawn jiġu klassifikati bħala setgħat delegati jew setgħat ta' implimentazzjoni. • Bażi legali L-Artikolu 43(2) tat-Trattat dwar il-Funzjonament tal-Unjoni Ewropea. • Prinċipju tas-sussidjarjetà Il-proposta taqa’ fil-kompetenza esklussiva tal-Unjoni Ewropea. • Prinċipju tal-proporzjonalità Il-proposta qed temenda miżuri li diġà jeżistu fir-Regolament tal-Kunsill (KE) Nru 1098/2007, u għalhekk ma tqanqal l-ebda tħassib dwar il-prinċipju tal-proporzjonalità. • Għażla tal-istrument L-istrument propost: Regolament tal-Parlament Ewropew u tal-Kunsill. Mezzi oħra ma jkunux xierqa minħabba r-raġuni li ġejja: Regolament irid jiġi emendat b’Regolament. 4. IMPLIKAZZJONI BAĠITARJA Din il-miżura ma tinvolvi l-ebda nefqa addizzjonali għall-Unjoni. 2012/0077 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1098/2007 tat-18 ta’ Settembru 2007 li jistabbilixxi pjan pluriennali għall-istokkijiet tal-merluzz fil-Baħar Baltiku u s-sajd li jisfrutta dawk l-istokkijiet. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[1], Filwaqt li jaġixxu skont il-proċedura leġiżlattiva ordinarja, Billi: (1) Biex tiġi evitata kwalunkwe ambigwità u tkun żgurata l-konsistenza mal-impenji internazzjonali tal-Unjoni għall-ksib ta' rendiment massimu sostenibbli għall-istokkijiet eżawriti, l-għanijiet ta’ pjan multiannwali għall-istokkijiet tal-merluzz fil-Baħar Baltiku u s-sajd li jisfrutta dawk l-istokkijiet, stabbiliti bir-Regolament tal-Kunsill (KE) Nru 1098/2007[2], għandhom jiġu kjarifikati skont il-każ. (2) Ir-Regolament (KE) Nru 1098/2007 jipprovdi għal segwitu u reviżjoni tar-rati minimi ta’ mortalità mis-sajd speċifikati hemmhekk fil-każ ta’ insuffiċjenza ta’ dawk ir-rati biex jintħaħqu l-għanijiet ta’ dak il-pjan. (3) Skont l-Artikolu 290 tat-Trattat, il-Kummissjoni tista' tingħata s-setgħa li tissupplimenta jew temenda elementi mhux essenzjali ta' att leġiżlattiv permezz ta' atti delegati. (4) Sabiex jintlaħqu b’mod effiċjenti l-miri stabbiliti fir-Regolament (KE) Nru 1098/2007 u sabiex ikun hemm reazzjoni rapida għall-bidliet fil-kundizzjonijiet tal-istokk jew fis-sajd, is-setgħa li jiġu adottati atti skont l-Artikolu 290 tat-Trattat għandha tiġi delegata lill-Kummissjoni fir-rigward tar-reviżjoni ta’ rati minimi ta’ mortalità mis-sajd, meta d-dejta xjentifika tindika li r-rati ma għadhomx xierqa u l-miżuri mhumiex biżżejjed biex jintlaħqu l-għanijiet tal-pjan. Huwa importanti ferm li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell tal-esperti. (5) Meta tħejji u tfassal l-atti delegati, il-Kummissjoni għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (6) Sabiex ikunu żgurati kundizzjonijiet uniformi għall-implimentazzjoni tal-Artikolu 29 tar-Regolament (KE) Nru 1098/2007, il-Kummissjoni għandha tingħata s-setgħat tal-implimentazzjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[3]. (7) Biex tiġi żgurata l-effiċjenza ta' evalwazzjoni tal-prestazzjoni tal-pjan, l-iskeda taż-żmien ta’ evalwazzjoni pprovduta fir-Regolament (KE) Nru 1098/2007 għandha tiġi modifikata. (8) Barra minn hekk, il-proċedura ta' teħid ta' deċiżjonijiet dwar l-iffissar tal-opportunitajiet tas-sajd imsemmija fir-Regolament (KE) Nru 1098/2007 għandha tiġi ċċarata wara d-dħul fis-seħħ tat-Trattat dwar il-Funzjonament tal-Unjoni Ewropea. (9) Għalhekk, l-emendi proposti huma mmirati primarjament għal bidliet li jippermettu li l-pjan jaħdem b'mod efficjenti fil-qafas il-ġdid tad-Deċiżjoni stabbilit bit-Trattat ta' Lisbona. (10) Għalhekk, ir-Regolament (KE) Nru 1098/2007 għandu jiġi emendat skont dan, ADOTTAW DAN IR-REGOLAMENT: Artikolu 1 Ir-Regolament (KE) Nru 1098/2007 huwa emendat kif ġej: (1) Fl-Artikolu 4, il-frażi ta’ introduzzjoni għandha tinbidel b’dan li ġej: "Il-pjan għandu jiżgura l-isfruttament sostenibbli tal-istokkijiet tal-merluzz ikkonċernati abbażi tar-rendiment massimu sostenibbli billi gradwalment inaqqas u jżomm ir-rati ta’ mortalità mis-sajd f’livelli mhux aktar baxxi minn:" (2) Fl-Artikolu 5, il-paragrafu 1 jinbidel b’dan li ġej: "1. Kull sena, il-Kunsill għandu jiddeċiedi skont it-Trattat dwar it-TACs għall-istokkijiet tal-merluzz ikkonċernati għas-sena ta' wara." (3) Fl-Artikolu 8, il-paragrafu 3 jinbidel b’dan li ġej: "3. Il-Kunsill għandu jiddeċiedi kull sena skont it-Trattat dwar l-għadd massimu ta’ jiem nieqsa mill-port minbarra l-perjodi speċifikati fil-paragrafu 1 fis-sena ta’ wara meta s-sajd bl-irkaptu msemmi fil-paragrafu 1 ikun permessibbli, skont ir-regoli stabbiliti fil-paragrafi 4 u 5." (4) L-Artikolu 26 huwa sostitwit b’dan li ġej: "Artikolu 26 Evalwazzjoni tal-pjan "Kull ħames snin mit-18 ta' Settembru 2007, il-Kummissjoni għandha tevalwa l-operat u l-prestazzjoni ta' dan il-pjan multiannwali. Fejn huwa xieraq, il-Kummissjoni tista' tipproponi adattamenti għall-pjan multiannwali jew tadotta atti delegati skont l-Artikolu 27." (5) L-Artikolu 27 għandu jinbidel b’dan li ġej: "Artikolu 27 Reviżjoni tar-rati minimi ta’ mortalità mis-sajd Il-Kummissjoni għandha tingħata s-setgħa li tadotta atti delegati skont l-Artikolu 29a biex tirrevedi r-rati minimi ta’ mortalità mis-sajd stabbiliti fl-Artikolu 4, meta d-dejta xjentifika tindika li l-valuri għar-rati minimi ta’ mortalità mis-sajd mhumiex skont l-għanijiet tal-pjan ta' ġestjoni." (6) Fl-Artikolu 29, il-paragrafi 2, 3 u 4 huma sostitwiti b’dan li ġej: "2. L-Artikolu 8(1)(b), (3), (4) u (5) ma għandhomx japplikaw għas-Subdiviżjonijiet tal-ICES 27 u/jew 28.2 jekk ikun hemm evidenza li l-qabdiet tal-merluzz f'dawk is-Subdiviżjonijiet tal-ICES ikunu inqas minn 3 % tal-qabdiet totali tal-merluzz fiż-Żona B. Kull sena, il-Kummissjoni, permezz tal-atti ta' implimentazzjoni u abbażi tar-rapporti mill-Istati Membri msemmija fil-paragrafu 1 u ta' dejta xjentifika, għandha tikkonferma jekk teżistix din l-evidenza u, konsegwentement, jekk ir-restrizzjonijiet ipprovduti fl-Artikolu 8(1)(b), (3), (4) u (5) japplikawx fis-Subdiviżjonijiet ikkonċernati. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 29b(2)" 3. L-Artikolu 8(1)(b), (3), (4) u (5) għandhom japplikaw biss għas-Subdiviżjonijiet tal-ICES 28.1, jekk ikun hemm evidenza li l-qabdiet tal-merluzz huma iktar minn 1.5 % tal-qabdiet totali tal-merluzz fiż-Żona B. Kull sena, il-Kummissjoni, permezz tal-atti ta' implimentazzjoni u abbażi tar-rapporti mill-Istati Membri msemmija fil-paragrafu 1 u ta' dejta xjentifika, għandha tikkonferma jekk teżistix din l-evidenza u, konsegwentement, jekk ir-restrizzjonijiet ipprovduti fl-Artikolu 8(1)(b), (3), (4) u (5) japplikawx fis-subdiviżjoni kkonċernata. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 29b(2)" 4. L-atti ta' implimentazzjoni msemmija fil-paragrafi 2 u 3 għandhom japplikaw mill-1 ta’ Jannar sal-31 ta’ Diċembru tas-sena ta’ wara." (7) Jiddaħħal il-Kapitolu VIa li ġej: "Kapitolu VIa [ 1] "Artikolu 29a Eżerċizzju tad-delega 1. Is-setgħa li tadotta atti delegati qiegħda tingħata lill-Kummissjoni soġġetta għall-kundizzjonijiet stabbiliti f’dan l-Artikolu. 2. Id-delega ta' setgħa msemmija fl-Artikoli 26 u 27 għandha tingħata lill-Kummissjoni għal perjodu ta' żmien indeterminat. 3. Id-delega tas-setgħa msemmija fl-Artikoli 26 u 27 tista’ tiġi rrevokata fi kwalunkwe ħin mill-Parlament Ewropew u mill-Kunsill. Deċiżjoni ta’ revoka għandha ġġib fi tmiemha d-delega tas-setgħa speċifikata f’dik id-deċiżjoni. Din għandha tidħol fis-seħħ fil-jum ta' wara l-pubblikazzjoni tad-Deċiżjoni f’Il-Ġurnal Uffiċjali tal-Unjoni Ewropea jew f’data sussegwenti li tkun speċifikata fiha. Ma għandha taffettwa l-validità tal-ebda att delegat li diġà jkun fis-seħħ. 4. Hekk kif tadotta att delegat, il-Kummissjoni għandha tinnotifikah b’mod simultanju lill-Parlament Ewropew u lill-Kunsill. 5. Att delegat adottat skont l-Artikoli 26 u 27 għandu jidħol fis-seħħ biss jekk ma tkun ġiet espressa l-ebda oġġezzjoni mill-Parlament Ewropew jew mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel ma jiskadi dak il-perjodu, il-Parlament Ewropew u l-Kunsill ikunu għarrfu lill-Kummissjoni li huma ma jkunux se joġġezzjonaw. Dak il-perjodu għandu jiġi estiż b’xahrejn bl-inizjattiva tal-Parlament Ewropew jew tal-Kunsill." "Artikolu 29b Il-proċedura tal-Kumitat 1. Il-Kummissjoni għandha tiġi megħjuna mill-Kumitat għas-Sajd u l-Akkwakultura mwaqqaf bl-Artikolu 30 tar-Regolament (KE) Nru 2371/2002. Dak il-Kumitat għandu jkun kumitat fit-tifsira tar-Regolament (UE) Nru 182/2011. 2. Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.” "Artikolu 29c Deċiżjonijiet tal-Kunsill Fejn dan ir-Regolament jipprovdi għat-teħid ta’ deċiżjonijiet mill-Kunsill, il-Kunsill għandu jaġixxi skont it-Trattat." Artikolu 2 Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmula fi Brussel, Għall-Parlament Ewropew Għall-Kunsill Il-President Il-President [1] ĠU C , , p. . [2] ĠU L 248, 22.9.2007 [3] ĠU L 55, 28.2.2011, p. 13.